ཨོཾ་ཨཱཿཧཱུྃ། གནས་ལུགས་ཕྱག་རྒྱ་ཆེན་པོ་གདོད་མའི་གཤིས། །སྐྱེ་དགག་གནས་དང་འགྲོ་འོང་མཚན་མས་དབེན། །བརྗོད་བྲལ་ལྷན་སྐྱེས་ཡེ་ཤེས་ངོ་བོ་ཉིད། །མ་བཅོས་ལྷུན་གྲུབ་འདི་ནི་བླ་མའི་སྐུ། །ཆོས་སྐུ་ཁྱབ་བདལ་ཆེན་པོར་གསོལ་བ་འདེབས། །ཡེ་གྲོལ་འགྱུར་མེད་ཀློང་ནས་བྱིན་གྱིས་རློབས། །ཞེ་འདོད་རྩོལ་སྒྲུབ་ངལ་བའི་བར་ཆད་ཀུན། །རང་སར་རང་གྲོལ་ཉིད་དུ་འགྲུབ་པར་ཤོག །ཆོས་ཉིད་གསལ་སྟོང་ཟུང་འཇུག་རང་གདངས་ལས། །འགག་མེད་འཆར་སྒོའི་སྣང་བ་རབ་འབྱམས་ཀུན། །སྣང་ཡང་བདེན་འཛིན་ཞེན་པས་མ་བཅིངས་པ།

།རང་གསལ་འཛིན་མེད་འདི་ནི་བླ་མའི་སྐུ། །ལོངས་སྐུ་མཚན་རྫོགས་ཆེན་པོར་གསོལ་བ་འདེབས། །མི་ཟད་རྒྱན་འཁོར་ཀློང་ནས་བྱིན་གྱིས་རློབས། །ཡུལ་སེམས་ཐ་དད་བཟུང་བའི་འཁྲུལ་རྟོག་ཀུན། །མ་སྤངས་རང་གྲོལ་ཉིད་དུ་འགྱུར་བ་ཤོག །རྩལ་མདངས་ཅིར་ཡང་འཆར་བའི་སྒྱུ་འཕྲུལ་གྱི། །བཀོད་པ་འབུམ་ཕྲག་སྟོན་ཡང་ངོ་བོས་སྟོང་། །སྣང་སྟོང་ཐ་དད་མེད་པའི་རང་བཞིན་གྱི། །ཀུན་བྱེད་རྒྱལ་པོ་འདི་ནི་བླ་མའི་སྐུ། །སྤྲུལ་སྐུ་འགྲོ་འདུལ་ཆེན་པོར་གསོལ་བ་འདེབས། །ཤར་གྲོལ་དུས་མཉམ་ཀློང་ནས་བྱིན་གྱིས་རློབས། །སྒྱུ་མ་བདེན་པར་བཟུང་བའི་བག་ཆགས་ཀྱི། །ཨ་འཐས་གཞི་རྩ་མེད་པར་ཞི་བར་ཤོག །སྐུ་གསུམ་དབྱེད་མེད་རིགས་བདག་བླ་མ་ཉིད། །རང་སེམས་གཉུག་མ་འདི་དང་ཐ་དད་མེད། །གཉིས་མེད་རང་ངོ་ཤེས་པའི་མོས་གུས་ཀྱིས། །གསོལ་བ་འདེབས་བྱ་འདེབས་བྱེད་མ་དམིགས་པའི། །བཅོས་

མིན་མོས་གུས་ཐ་མལ་ཤེས་རིག་ལ། །བཅོས་མའི་ལྷད་ཀྱི་མ་བསླད་མ་བསྒྱུར་བ། །བླ་མ་རང་རིག་སྒོམ་ཡེངས་ལས་འདས་པའི། །ཀློང་དུ་འཁོར་འདས་དུས་གསུམ་འབྲལ་མེད་ཧཱུྃ། །གནས་ལུགས་གདོད་མའི་ཡེ་ཤེས་སྤྲོས་མཚན་གྱི། །དྲི་མས་མ་སྒྲིབས་དོན་དམ་བླ་མ་ཡི། །རང་ཞལ་མངོན་གསུམ་མཇལ་བ་འདི་ཇི་བཞིན། །མཁའ་མཉམ་ཕ་མ་འགྲོ་ཀུན་སྐྱེ་མེད་ཨཱཿ །བདག་ཉིད་འདི་བཟུང་སྐྱེ་བའི་འཕྲེང་བརྒྱུད་མཐར། །བདག་ཏུ་འཛིན་པའི་རི་མོ་མ་ཡལ་བར། །དེ་སྲིད་ཟང་ཟིང་བསྡུ་ཐབས་མ་ཡིན་པའི། །འགྲོ་དོན་རླབས་ཆེན་སྤྱོད་པའི་སྤྲུལ་སྐུར་ཨོཾ། །རྟག་ཏུ་གཞན་ལ་ཕན་པ་ཡང་དག་གི །བྱང་སེམས་སྤྱོད་པ་ངལ་མེད་སྒྲུབ་བྱེད་ཅིང་། །ངར་འཛིན་ཆོས་བརྒྱད་བདུད་ཀྱིས་མ་བཅོམས་པར། །བླ་མ་མཆོག་གི་གོ་འཕང་མྱུར་འགྲུབ་ཤོག ཅེས་ངེས་དོན་དང་མཐུན་པའི་སྐུ་གསུམ་གསོལ་འདེབས་འདི་བཞིན་བྲི་དགོས་ཞེས། གཙང་ཕྱོགས་རྒྱལ་བྱེད་ཚལ་གྱི་ཆོས་གྲྭ་ཆེན་པོའི་མཁན་

རིན་པོ་ཆེ་མི་ཕམ་ཆོས་འཕེལ་བའི་བསྐུལ་ངོར་བཀོད་པའོ།།